
РАМКОВО СПОРАЗУМЕНИЕ

№…………………….....2023 г.

Днес, ……………...2023 г., в гр. София, 
на основание § 17, ал.1, т. 2 от Преходни и заключителни разпоредби към Закон за изменение и допълнение на Закона за местните данъци и такси (ПРЗ към ЗИД на ЗМДТ) (обн. ДВ, бр. 88 от 2017 г., в сила от 1 януари на втората година, следваща публикуването на резултатите от преброяването на населението и жилищния фонд в Република България през 2021 г. - изм., бр. 98 от 2018 г., в сила от 1.01.2019 г., бр. 14 от 2021 г., в сила от 17.02.2021 г.), във връзка с чл. 6, ал. 4, чл. 9б, ал. 2, т. 3 и чл. 24, ал. 1 от Закона за статистиката и чл. 9, ал. 3 от Закона за местното самоуправление и местната администрация, 

между: 

1. НАЦИОНАЛНИЯ СТАТИСТИЧЕСКИ ИНСТИТУТ (НСИ), БУЛСТАТ 000695146, с адрес гр. София 1038, ул. „Панайот Волов” № 2, представляван от доц. д-р Атанас Атанасов – председател на НСИ, от една страна

и 

2. НАЦИОНАЛНОТО СДРУЖЕНИЕ НА ОБЩИНИТЕ В РЕПУБЛИКА БЪЛГАРИЯ (НСОРБ), ЕИК 121399226, със седалище и адрес на управление гр. София 1111, ул. „Голаш” № 23, представлявано от Силвия Георгиева, изпълнителен директор на НСОРБ от друга страна, 
се сключи настоящото рамково споразумение:

I. ПРЕДМЕТ 
Чл. 1. (1) Рамковото споразумението определя реда, начина и сроковете за предоставянето от страна на НСИ на общините на данни от преброяването на населението и жилищния фонд в Република България през 2021 г относно броя на ползвателите на услугите в имота по чл. 62 ЗМДТ.

(2) НСИ предоставя данните по ал. 1 на общините съобразно Календара за публикуване на данните от преброяването на населението и жилищния фонд през 2021 година, раздел „Данни за домакинствата“, публикуван на интернет сайта на НСИ (линк: Календар за публикуване на данните от Преброяване 2021  Национален статистически институт (nsi.bg).

(3) Данните по ал. 1 се ползват за определяне на броя на ползвателите на услугите в имота по чл. 62 ЗМДТ за втората година, следваща публикуването на резултатите от преброяването съгласно Календара по ал. 2.  
Чл. 2. Общините използват получените данни само за целта, посочена в чл. 1, ал. 3.


II. РЕД И НАЧИН НА ПРЕДОСТАВЯНЕ НА ДАННИТЕ
Чл. 3. (1) НСИ, чрез териториалните си статистически бюра (ТСБ) предоставя безвъзмездно на общините данните по чл. 1.

(2) Директорите на териториалните статистически бюра (ТСБ), които осъществяват функциите и задачите на Националния статистически институт по производството и разпространението на статистическа информация на регионално ниво, сключват отделни споразумения с кметовете на общините, намиращи се в границите на техния статистически райони, за предоставяне на данните по чл. 1.  

(3) Споразумението по ал. 2 се изготвя съгласно препоръчителен образец - Приложение № 1, неразделна част от настоящото споразумение. 
(4) Споразумението по ал. 2 се сключва по предложение на кмета на съответната община и се подписва от директора на ТСБ и кмета на общината или от упълномощен от него заместник-кмет.
(5) По взаимно съгласие на страните по ал. 4, Споразумението може да обхваща и обмен на допълнителна статистическа информация на регионално ниво, свързана с определянето на броя на ползвателите на услугите в имоти по чл. 62 ЗМДТ.

Чл. 4. ТСБ предоставя на общините данните по чл. 1 по електронна поща, на технически и/или хартиен носител или по друг предварително договорен начин.
III. СРОК НА ПРЕДОСТАВЯНЕ НА ДАННИТЕ
Чл. 5. Данните по чл. 1 се предоставят от ТСБ на съответната община съгласно срока, уговорен в Споразумението по чл. 3, ал. 2.

IV. ДОПЪЛНИТЕЛНИ РАЗПОРЕДБИ 
Чл. 6. Страните осигуряват при условията на взаимност методологически пояснения, необходими за законосъобразно и коректно тълкуване на въпроси относно вида, обхвата и структурата на статистическите данни, както и относно реда, условията начина и сроковете за тяхното предоставяне.  

Чл. 7 (1) Настоящото рамково споразумение влиза в сила от датата на подписването му и не е ограничено със срок.

Чл. 8. По инициатива на всяка от договарящите се страни и след съгласуване между тях, клаузите по рамковото споразумение могат да бъдат изменяни и допълвани чрез анекси.

Настоящото споразумение се изготвя в два еднообразни екземпляра, по един за всяка от страните.

Приложение:

Приложение № 1-образец на Споразумение по чл. 3, ал. 2.
ДОЦ. Д-Р АТАНАС АТАНАСОВ                                               СИЛВИЯ ГЕОРГИЕВА  
Председател на НСИ                                            

